Det næste halve år byder på anderledes udfordringer for 49 soldater fra Trænregimentet i Hvorup. I dag satte en del af dem kurs mod Baltikum. Her skal de være en del af den fremskudte Nato-styrke på i alt 4000 tropper. - Det er en spændende mission. Vi er hold et – så der er en masse uforudsete udfordringer, som kan forme holdet, siger Mikkel Dahlsgaard fra Trænregimentet. Han er med til at få 41 køretøjer og 60 containere ombord på det civile skib, der er lagt til i østhavnen i Aalborg. De 49 soldater skal stå for uddannelse og forsyninger. - Det er en mission, hvor der er meget fokus på træning og uddannelse, fordi truslen er forholdsvis lav. Soldaterne kommer hjem med flere erfaringer og som mere kompetente medarbejdere, siger Søren Kofoed, der er kaptajn ved Trænregimentet i Hvorup. Soldaterne har længe trænet for at blive klar til missionen.

Referat:
49 soldater fra Trænregimentet i Hvorup tog i dag afsted som en del af den fremskudte Nato-styrke.